

VLADA REPUBLIKE HRVATSKE

Zagreb, 24. veljače 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga odluke o deklariranju Oružanih snaga Republike Hrvatske u okviru Združenih snaga visoke spremnosti iz sastava snaga za brzi odgovor NATO-a |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

P r i j e d l o g

Na temelju članka 65. stavaka 1. i 4. Zakona o obrani („Narodne novine“, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18. i 70/19.), na prijedlog Vlade Republike Hrvatske, donosim

**O D L U K U**

**o deklariranju Oružanih snaga Republike Hrvatske u okviru**

**Združenih snaga visoke spremnosti iz sastava snaga za brzi odgovor NATO-a**

**I.**

Ovom Odlukom deklarira se do deset pripadnika Oružanih snaga Republike Hrvatske za angažiranje u okviru Združenih snaga visoke spremnosti iz sastava snaga za brzi odgovor NATO-a u 2022. i 2023. godini.

**II.**

Za angažiranje iz točke I. ove Odluke Oružane snage Republike Hrvatske će staviti na raspolaganje do deset pripadnika.

**III.**

Ova Odluka stupa na snagu danom donošenja.

**PREDSJEDNIK REPUBLIKE HRVATSKE**

**I VRHOVNI ZAPOVJEDNIK ORUŽANIH SNAGA**

**Zoran Milanović**

**KLASA:**

**URBROJ:**

**Zagreb,**

**O B R A Z L O Ž E N J E**

Odluka o uspostavi snaga za brzi odgovor NATO-a *(NRF – NATO Response Force)* usvojena je na samitu NATO-a u Pragu 2002. s ciljem pravovremenog vojnog odgovora u slučaju krize, bez obzira radi li se o kolektivnoj obrani, kriznim operacijama izvan teritorija NATO saveznica ili pomoći u slučaju katastrofa.

Koncept snaga za brzi odgovor NATO-a usvojen je 2003., a postale su operativne tijekom 2004. godine.

Zbog pogoršanja sigurnosnog okružja na granicama NATO-a, šefovi država i vlada NATO članica na samitu NATO-a u Walesu 2014. godine usvojili su odluku o uspostavi Združenih snaga visoke spremnosti *(Very High Readiness Joint Task Force – VJTF)* NATO-a, kao najspremnijeg dijela snaga za brzi odgovor NATO-a.

Razina spremnosti ovih snaga, kada su u stupnju pripravnosti, je unutar nekoliko dana, ovisno o kojim dijelovima Združenih snaga visoke spremnosti je riječ. U okviru Združenih snaga visoke spremnosti deklariraju se tri brigade i svaka od njih se u okviru trogodišnjeg ciklusa nalazi u različitom stupnju pripravnosti.

Republika Hrvatska je, radi doprinosa euroatlantskoj sigurnosti, prepoznala nužnost aktivnog sudjelovanja u Združenim snagama visoke spremnosti te u skladu s mogućnostima deklarira postrojbe, namjenske snage i pojedince u sastav Združenih snaga visoke spremnosti.

U skladu s Odlukom Hrvatskoga sabora o prelasku granice Republike Hrvatske oružanih snaga država članica NATO-a i Oružanih snaga Republike Hrvatske angažiranih u okviru Združenih snaga visoke spremnosti iz sastava snaga za brzi odgovor NATO-a („Narodne novine“, broj 105/15.) odobrava se prelazak granice Republike Hrvatske i djelovanje dijelu Oružanih snaga Republike Hrvatske, deklariranih u Združene snage visoke spremnosti NATO-a, u skladu sa zahtjevom nadležnih zapovjedništava NATO-a.

U Ministarstvu obrane koje uključuje i Glavni stožer Oružanih snaga Republike Hrvatske provedena je raščlamba mogućnosti deklariranja snaga sukladno zahtjevu NATO-a za žurnim izvanrednim generiranjem dodatnih elemenata snaga za NRF/VJTF te je predloženo deklariranje do deset pripadnika Oružanih snaga Republike Hrvatske.

U skladu s ciklusom NRF-a, navedene deklarirane snage u sastavu VJTF-a bit će u vrlo visokom stupnju pripravnosti tijekom 2022., a od početka 2023. predviđena je tranzicija u niži stupanj pripravnosti.

Člankom 65. stavcima 1., 4. i 5. Zakona o obrani („Narodne novine“, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18. i 70/19.) propisano je da pojedine postrojbe ili namjenski organizirane snage iz Oružanih snaga Republike Hrvatske mogu biti deklarirane u multinacionalne snage za odgovor koje se organiziraju u sklopu NATO-a. Odluke o deklariranju snaga donosi Predsjednik Republike Hrvatske na prijedlog Vlade Republike Hrvatske. Prijedlog odluke o deklariranju snaga izrađuje Ministarstvo obrane uz sudjelovanje Glavnog stožera Oružanih snaga Republike Hrvatske.

Ovom Odlukom deklarira se do deset pripadnika Oružanih snaga Republike Hrvatske u okviru Združenih snaga visoke spremnosti iz sastava snaga za brzi odgovor NATO-a. Financijska sredstva za provedbu ove Odluke osigurana su u državnom proračunu Republike Hrvatske na razdjelu Ministarstva obrane.